**Cascada**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cascada e-o veșnică frică.

Zbătându-se-n dalbele spume

Doar strigătul ei se ridică

Să spună ceva pentru lume.

Căderile nu sunt la modă

În traiul cu țeluri mărunte

Și este în vogă un vodă

Ce poate să urce în munte.

Pe cât el străin e și rece,

Pe-atât socotim că e mare

Fiind încântați că întrece

Pe altul cu-a sa înălțare.

Pe cel ce spre noi se înclină

Nu vrem să îi dăm admirații

De parcă el poartă o vină

Că nu poate să se înalțe.

În față-i suntem mai puternici

Și în importanță măreață

Am vrea să ne știe cucernici

Miloși la căderea-i în viață.

Dar iată când stăm și cascada

Privim cât n-ar fi de plăpândă

Nu prea înțelegem corvoada

De soartă întruna căzândă,

Pierzându-ne tot apogeul

Ce-admiră pe cel din putere

Căci prea-i uimitor defileul

Săpat de atâta cădere.

Victor Bragagiu